DÔVODOVÁ SPRÁVA

1.KONTEXT NÁVRHU

S cieľom zabezpečiť potrebnú právnu istotu a homogénnosť vnútorného trhu má Spoločný výbor EHP začleniť všetky príslušné právne predpisy EÚ čo najskôr po ich prijatí do Dohody o Európskom hospodárskom priestore (EHP).

2.VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

Cieľom deviatich návrhov rozhodnutí Spoločného výboru EHP (pripojených k navrhovanému rozhodnutiu Rady) je zmeniť prílohu IX (Finančné služby) k Dohode o EHP s cieľom začleniť najmä predpisy týkajúce sa európskych orgánov dohľadu (ďalej tiež „európske orgány dohľadu EÚ“) [nariadenia (EÚ) 1093/2010, 1094/2010 a 1095/2010] do uvedenej dohody, ale aj niekoľko ďalších aktov Únie týkajúcich sa finančného sektora. Rôzne akty zahrnuté v tomto prvom balíku majú spoločné to, že všetkými sa buď udeľujú rozhodovacie právomoci európskym orgánom dohľadu EÚ, alebo súvisia s aktmi, ktoré obsahujú takéto ustanovenia. So zreteľom na to, že z ústavného hľadiska nemôžu niektoré štáty EZVO, ktoré sú členmi EHP (Nórsko, Island, Lichtenštajnsko) (ďalej tiež „štáty EHP – EZVO“) akceptovať, aby európske orgány dohľadu EÚ prijímali rozhodnutia, ktoré sú záväzné pre ich príslušné orgány a účastníkov trhu, je potrebné nájsť osobitné riešenie.

Európske orgány dohľadu zohrávajú kľúčovú úlohu v rámci novej štruktúry dohľadu, ktorá bola vytvorená v roku 2011 ako súčasť celkových reforiem, ktorými sa reagovalo na finančnú krízu.

Uvedený legislatívny balík nadväzuje na politickú dohodu, ktorú 14. októbra 2014 dosiahli ministri financií a hospodárstva štátov EÚ a EHP – EZVO popri zasadnutí Rady ECOFIN. V súlade so štruktúrou Dohody o EHP založenou na dvoch pilieroch bude rozhodnutia adresované príslušným orgánom EHP – EZVO a účastníkom trhu v štátoch EHP – EZVO prijímať Dozorný úrad EZVO. Európske orgány dohľadu EÚ budú mať právomoc vykonávať činnosti, ktoré nie sú záväzného charakteru, napríklad prijímať odporúčania a vykonávať nezáväznú mediáciu, a to aj vo vzťahu k príslušným orgánom EHP – EZVO. Činnosti oboch strán predchádza podľa potreby konzultácia, koordinácia alebo výmena informácií medzi európskymi orgánmi dohľadu EÚ a Dozorným úradom EZVO.

Jednotlivé rozhodnutia a formálne stanoviská Dozorného úradu EZVO adresované jednému alebo viacerým príslušným orgánom alebo účastníkom trhu štátov EHP – EZVO sa budú prijímať na základe návrhov, ktoré vypracuje príslušný európsky orgán dohľadu EÚ, aby sa zabezpečilo začlenenie odborných znalostí európskych orgánov dohľadu EÚ do tohto procesu, ako aj súdržnosť obidvoch pilierov.

Zástupcovia príslušných vnútroštátnych orgánov v troch štátoch EHP – EZVO a Dozorný úrad EZVO sa v záujme zabezpečenia jednotnosti dohľadu a uplatňovania právnych predpisov v oblasti finančných služieb v plnej miere zúčastňujú práce rád európskych orgánov dohľadu EÚ a ich prípravných orgánov, bez toho, aby mali hlasovacie práva.

Okrem toho európske orgány dohľadu EÚ budú mať takisto možnosť zúčastňovať sa práce Dozorného úradu EZVO a jeho prípravných orgánov, pokiaľ sa to týka ich činnosti.

V prípade nezhôd medzi európskymi orgánmi dohľadu EÚ a Dozorným úradom EZVO sa na žiadosť jednej zo strán môže vec predložiť Spoločnému výboru EHP v zmysle Dohody o EHP. Stanovili sa príslušné postupy pre bezodkladné zvolanie zasadnutí Spoločného výboru EHP v naliehavých situáciách.

V tejto súvislosti navrhované rozhodnutie zahŕňa 9 návrhov rozhodnutí Spoločného výboru EHP, ktorými sa má začleniť 31 právnych aktov EÚ. Týchto 9 návrhov rozhodnutí Spoločného výboru EHP je uvedených v prílohách 1 až 9 k navrhovanému rozhodnutiu Rady a týkajú sa týchto aktov EÚ:

Príloha 1: Nariadenie Európskeho parlamentu a Rady (EÚ) č. 1092/2010 z 24. novembra 2010 o makroprudenciálnom dohľade Európskej únie nad finančným systémom a o zriadení Európskeho výboru pre systémové riziká; Príloha 2: Nariadenie Európskeho parlamentu a Rady (EÚ) č. 1093/2010 z 24. novembra 2010, ktorým sa zriaďuje Európsky orgán dohľadu (Európsky orgán pre bankovníctvo) a ktorým sa mení a dopĺňa rozhodnutie č. 716/2009/ES a zrušuje rozhodnutie Komisie 2009/78/ES, ako aj nariadenie Európskeho parlamentu a Rady (EÚ) č. 1022/2013 z 22. októbra 2013, ktorým sa mení nariadenie (EÚ) č. 1093/2010, ktorým sa zriaďuje Európsky orgán dohľadu (Európsky orgán pre bankovníctvo), pokiaľ ide o poverenie Európskej centrálnej banky osobitnými úlohami podľa nariadenia Rady (EÚ) č. 1024/2013; Príloha 3: Nariadenie Európskeho parlamentu a Rady (EÚ) č. 1094/2010 z 24. novembra 2010, ktorým sa zriaďuje Európsky orgán dohľadu (Európsky orgán pre poisťovníctvo a dôchodkové poistenie zamestnancov) a ktorým sa mení a dopĺňa rozhodnutie č. 716/2009/ES a zrušuje rozhodnutie Komisie 2009/79/ES; Príloha 4: Nariadenie Európskeho parlamentu a Rady (EÚ) č. 1095/2010 z 24. novembra 2010, ktorým sa zriaďuje Európsky orgán dohľadu (Európsky orgán pre cenné papiere a trhy) a ktorým sa mení a dopĺňa rozhodnutie č. 716/2009/ES a zrušuje rozhodnutie Komisie 2009/77/ES; Príloha 5: Smernica Európskeho parlamentu a Rady 2011/61/EÚ z 8. júna 2011 o správcoch alternatívnych investičných fondov a o zmene a doplnení smerníc 2003/41/ES a 2009/65/ES a nariadení (ES) č. 1060/2009 a (EÚ) č. 1095/2010, ako aj nasledujúcich päť aktov Komisie: – delegované nariadenie Komisie (EÚ) č. 231/2013; – delegované nariadenie Komisie (EÚ) č. 694/2014; – delegované nariadenie Komisie (EÚ) č. 2015/514; – vykonávacie nariadenie Komisie (EÚ) č. 447/2013; – vykonávacie nariadenie Komisie (EÚ) č. 448/2013; Príloha 6: Nariadenie Európskeho parlamentu a Rady (EÚ) č. 236/2012 zo 14. marca 2012 o predaji nakrátko a určitých aspektoch swapov na úverové zlyhanie, ako aj týchto päť aktov Komisie: – delegované nariadenie Komisie (EÚ) č. 826/2012; – vykonávacie nariadenie Komisie (EÚ) č. 827/2012; – delegované nariadenie Komisie (EÚ) č. 918/2012; – delegované nariadenie Komisie (EÚ) č. 919/2012; – delegované nariadenie Komisie (EÚ) č. 2015/97; Príloha 7: Nariadenie Európskeho parlamentu a Rady (EÚ) č. 648/2012 zo 4. júla 2012 o mimoburzových derivátoch, centrálnych protistranách a archívoch obchodných údajov; Príloha 8: Nariadenie Európskeho parlamentu a Rady (EÚ) č. 513/2011 z 11. mája 2011, ktorým sa mení a dopĺňa nariadenie Európskeho parlamentu a Rady (ES) č. 1060/2009 o ratingových agentúrach, ako aj nariadenie Európskeho parlamentu a Rady (EÚ) č. 462/2013 z 21. mája 2013, ktorým sa mení nariadenie (ES) č. 1060/2009 o ratingových agentúrach; Príloha 9: Návrh rozhodnutia Spoločného výboru v tejto prílohe sa vzťahuje aj na tieto akty Komisie, ktoré sa týkajú ratingových agentúr: – delegované nariadenie Komisie (EÚ) č. 272/2012; – delegované nariadenie Komisie (EÚ) č. 446/2012; – delegované nariadenie Komisie (EÚ) č. 447/2012; – delegované nariadenie Komisie (EÚ) č. 448/2012; – delegované nariadenie Komisie (EÚ) č. 449/2012; – delegované nariadenie Komisie (EÚ) č. 946/2012; – vykonávacie rozhodnutie Komisie 2014/245/EÚ; – vykonávacie rozhodnutie Komisie 2014/246/EÚ; – vykonávacie rozhodnutie Komisie 2014/247/EÚ; – vykonávacie rozhodnutie Komisie 2014/248/EÚ; – vykonávacie rozhodnutie Komisie 2014/249/EÚ.

Existuje ďalších približne 150 právnych aktov EÚ, na ktoré sa nevzťahuje uvedený návrh rozhodnutia a ktoré zatiaľ neboli začlenené do Dohody o EHP. Takéto začlenenie je však nevyhnutné na zabezpečenie rovnakých podmienok a účinného a jednotného vykonávania spoločných pravidiel a dohľadu v celom EHP. Očakáva sa, že úpravy týchto aktov, ktoré sa majú vykonať, budú výlučne technickej povahy, čo v súlade s nariadením Rady (ES) č. 2894/94 umožní Komisii definovať pozície EÚ v Spoločnom výbore EHP. Práce budú pokračovať tak rýchlo, ako je to možné, aj na týchto právnych aktoch EÚ.

3. Hlavné prvky návrhu rozhodnutí Spoločného výboru

Ako už bolo uvedené, kľúčovým prvkom tohto postupu je začlenenie nariadení o EBA (Európsky orgán pre bankovníctvo), EIOPA (Európsky orgán pre poisťovníctvo a dôchodkové poistenie zamestnancov) a ESMA (Európsky orgán pre cenné papiere a trhy) (nariadenia č. 1093/2010, 1094/2010, 1095/2010) do Dohody o EHP. Hlavné prvky návrhu rozhodnutia Spoločného výboru týkajúce sa týchto aktov, ale aj tých, ktoré sa týkajú iných aktov, ktoré sa majú začleniť, budú uvedené ďalej v poradí, v akom budú uvádzané príslušné prílohy.

Nariadenie o Európskom výbore pre systémové riziká (ESRB) (č. 1092/2010)

V dôsledku začlenenia nariadenia (EÚ) č. 1092/2010 (nariadenie o ESRB) do Dohody o EHP bude príslušným orgánom štátov EZVO, ktoré sú členmi EHP, priznané právo zúčastňovať sa na práci ESRB s cieľom zabezpečiť potrebnú koordináciu makroprudenciálneho dohľadu nad vnútorným trhom pre finančné služby v EHP. Dozorný úrad EZVO sa môže zúčastňovať na práci generálnej rady. V tejto súvislosti však príslušné orgány EHP – EZVO a Dozorný úrad EZVO nemajú hlasovacie právo. Budú úzko spolupracovať s výborom ESRB a poskytnú mu všetky informácie potrebné na plnenie jeho úloh.